Afrikan, Karibian ja Tyynenmeren maiden ja Euroopan unionin (AKT-EU) välillä solmitun yleissopimuksen nojalla järjestettävä yhteiskokous - Päätöslauselma pysyvän kansainvälisen rikostuomioistuimen perustaminen



Virallinen lehti nro C 062 , 27/02/1997 s. 0057 - 0058



AFRIKAN, KARIBIAN JA TYYNENMEREN MAIDEN JA EUROOPAN UNIONIN VÄLILLÄ SOLMITUN YLEISSOPIMUKSEN NOJALLA JÄRJESTETTÄVÄ YHTEISKOKOUS (AKT-EU) PÄÄTÖSLAUSELMA () pysyvän kansainvälisen rikostuomioistuimen perustaminen AKT-EU-yhteiskokous, joka kokoontui Luxemburgissa 23. ja 26. syyskuuta 1996 välisenä aikana, A. palauttaa mieliin sotarikosten ja ihmisyyttä vastaan tehtyjen rikkomusten lisääntymisen, niiden esiintymisen useissa maissa ja rikoksentekijöiden välttymisen rangaistuksilta, B. ottaa huomioon, että julkinen mielipide pitää kasvavassa määrin tarpeellisena näiden rikoksentekijöiden saattamista oikeuden eteen, C. katsoo, että riippumattoman kansainvälisen oikeusjärjestelmän perusrunko olisi luotava kiireellisesti käsittelemään pääasiassa sotarikoksia ja ihmisyyttä vastaan tehtyjä rikkomuksia kaikkialla, missä niitä tapahtuu, D. ottaa huomioon tällä alalla saavutetun kehityksen, kun Jugoslavian ja Ruandan tapauksissa perustettiin tilapäinen kansainvälinen tuomioistuin, joka ryhtyi konkreettisiin toimiin, E. on tyytyväinen siihen, että tilapäisten tuomioistuinten perussäännöissä tai pysyvän tuomioistuimen perussääntöluonnoksissa ei ole määräyksiä kuolemanrangaistuksesta, F. ottaa huomioon, että YK:n yleiskokous päätti virallisesti syksyllä 1995 pitämässään L istunnossa pyytää valmistelevaa komiteaa saattamaan päätökseen kansainvälisen rikostuomioistuimen perussäännön valmistelun, jotta YK voisi kutsua koolle pysyvän kansainvälisen rikostuomioistuimen perustavan kokouksen, G. ottaa huomioon, että valmisteleva komitea piti viimeisen kokouksensa 30. elokuuta 1996 ja pyysi samassa yhteydessä YK:n yleiskokousta kutsumaan koolle täysivaltaisen diplomaattikokouksen ennen vuoden 1998 loppua, H. ottaa huomioon, että huolimatta näistä myönteisistä tuloksista, jotka saatiin aikaiseksi ennen kaikkea Euroopan unionin monien jäsenvaltioiden päättäväisyyden ansiosta, jotkut maat vastustavat edelleen jyrkästi tätä hanketta ja kaksi EU:n jäsenvaltiota suhtautuu varauksellisesti sen toteuttamiseen, sekä katsoo, että juuri nyt on välttämätöntä päästä näiden esteiden yli, jotta kansainvälisen rikostuomioistuimen olemassaolo voitaisiin vakiinnuttaa lopullisesti, I. ottaa huomioon, että Italian hallitus on jo ilmoittanut olevansa halukas toimimaan tuomioistuimen perustavan täysivaltaisen diplomaattikokouksen isäntämaana, J. ottaa huomioon, että pysyvän kansainvälisen rikostuomioistuimen työn seurantaa varten voidaan perustaa "totuuskomissio"; 1. Kehottaa virallisesti AKT-EU-neuvostoa ja jäsenvaltioitaan tukemaan pysyvän kansainvälisen rikostuomioistuimen perustamista ja toimimaan yhtenäisesti YK:n 51. yleiskokouksessa valmistelevan komitean mandaatin uusimisen varmistamiseksi ja päätöksen tekemiseksi täysivaltaisen diplomaattikokouksen koolle kutsumisesta perustamaan kansainvälistä rikostuomioistuinta ennen vuoden 1998 loppua; 2. Pyytää kansainvälisiä ja alueellisia järjestöjä ja instituutioita toimimaan yhteistyössä valmistelevan komitean kanssa täysivaltaisen diplomaattikokouksen järjestämiseksi ennen vuoden 1998 loppua; 3. Antaa puheenjohtajilleen tehtäväksi toimittaa tämä päätöslauselma AKT-EU-neuvostolle, komissiolle ja Yhdistyneille kansakunnille.